**Focul florilor dalbe**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În Regatul de Nord, revenit din eter,

Galopează, în zori, fiul Marelui Ger,

Așternând sub copite săgeți ce se-nfig

În pământul cuprins de un ropot de frig.

Din privirea-nghețată aruncă ninsori

Ce transformă în alb tot ce-nseamnă culori,

Iar în urmă ridică, în vuiet cumplit,

Viscoliri ce-ngrozesc și anunță sfârșit.

Și aleargă, aleargă, trecându-și prin zări

În copite-nvelite-n ai iernii fiori,

Moștenirea de gheață a Marelui Ger

În Regatul de Nord, cu o parte din cer.

Se oprește curând și scrutează, mirat,

O lumină de care credea c-a uitat

Și o vede acum licărind ca o stea

Rătăcită-n deșertul sticlirii de nea.

E mai vechiul dușman, e năvalnicul foc

Ce apare prin inimi în ierni cu noroc

Alungându-le doruri, tristeți și ninsori,

Prin ferestre-ncărcate cu dalbele flori.